Halamise ja mudelite ärajätmise vahele ka üks positiivne uudis. Honda Insightist sai aprillikuu müügitulemuste järgi esimene hübriidauto Jaapani automüügiedetabeli tipus. Masinad on juba kohal ka Eestis.
Jaapanis läks aprillikuus uut hübriidautot Insight kaubaks 10 481 eksemplari, mis tegi saareriigi eelmise kuu bestselleriks esmakordselt ajaloos hübriidi. Auto müüginumbrid on aina parenenud selle esmaesitlusest veebruaris alates.
Hondal läheb koduturul üldse hästi. Fit'i nime all müüdav Jazz teenis välja eelmise aasta enimmüüdud sõiduki tiitli. Paraku see kõik Hondat tervikuna nii palju ei rõõmusta, kuna nende põhiturg USA ja ka Euroopa on hübriidide suhtes veel üsna jahedalt meelestatud.
USAs ja ka meil on ju kütusehinnad viimasel ajal hoopis langenud, mis muudab hübriidautode turustamise keerulisemaks. Igal juhul on esimesed proovisõidukid kohal ning oodata ka testilugu Ekspressauto Fortes.